**Informatīvais ziņojums**

**“Nokavējuma naudas regulējuma izvērtējums”**

# **1.  Informatīvā ziņojuma izstrādes nepieciešamības pamatojums**

Ministru kabinets 2018. gada 29. maija sēdē pieņēma zināšanai Finanšu ministrijas izstrādāto informatīvo ziņojumu “Par nokavējuma naudas regulējuma efektivitāti praksē” (skat. prot. Nr. 26 34. § 1. punktu), kurā analizēta gan nokavējuma naudas būtība, gan izvērtētas nokavējuma naudas likmes Latvijā un Eiropas Savienības dalībvalstīs, kā arī vērtēts jautājums, vai nokavējuma nauda ir uzskatāma par soda sankcijas instrumentu un traucējošu faktoru tranzītu kravu pārvadājumu jomā. Tomēr, ievērojot Satiksmes ministrijas ierosinājumu nokavējuma naudas regulējuma izvērtēšanu atlikt uz 2019. gadu, jo tad, Satiksmes ministrijas ieskatā, ņemot vērā Valsts ieņēmumu dienesta 2018. gada statistiku, būs iespējams objektīvi izvērtēt, vai nodokļu maksātāja motivāciju vienoties ar Valsts ieņēmumu dienestu par labprātīgu nokavēto nodokļu maksājumu samaksu ir veicinājusi ar 2017. gada 1. jūliju ieviestā samazinātā nokavējuma naudas likme, Ministru kabinets deva uzdevumu Finanšu ministrijai kopīgi ar Satiksmes ministriju, piesaistot arī tranzīta un loģistikas nozares uzņēmēju asociācijas, līdz 2019. gada 1. aprīlim izvērtēt nokavējuma naudas regulējuma efektivitāti praksē (par laikposmu no 2017. gada 1. jūlija līdz 2018. gada 31. decembrim), un finanšu ministram iesniegt izskatīšanai Ministru kabinetā priekšlikumus par piedāvāto risinājumu attiecībā uz nokavējuma naudas likmes apmēru un tās piemērošanu (skat. prot. Nr. 26 34. § 2. punktu).

## **2.  Samazinātās nokavējuma naudas likmes izvērtējums**

Ar 2017. gada 1. jūliju stājās spēkā atsevišķi grozījumi nokavējuma naudas regulējumā. Pirmkārt, tika noteikts, ka no dienas, kad nodokļu administrācija ir pieņēmusi lēmumu par nokavēto nodokļu maksājumu labprātīgu izpildi, lēmumā noteiktajai nodokļu pamatparāda summai tiek aprēķināta puse no šā likuma 29. panta otrajā daļā noteiktās nokavējuma naudas par katru dienu visā kavējuma periodā[[1]](#footnote-1). Tādējādi līdz 2017. gada 30. jūnijam pieņemtajos lēmumos par nokavēto nodokļu maksājumu labprātīgu izpildi norādītajai pamatparāda summai tika aprēķināta nokavējuma nauda likuma “Par nodokļiem un nodevām” 29. panta otrajā daļā noteiktajā apmērā par katru dienu kavējuma periodā līdz 2017. gada 30. jūnijam un puse no šā likuma 29. panta otrajā daļā noteiktās nokavējuma naudas par katru dienu kavējuma periodā, kas sācies ar 2017. gada 1. jūliju[[2]](#footnote-2). Un, otrkārt, tika mainīts nosacījums nokavējuma naudas aprēķināšanas pārtraukšanai, proti, nosakot, ka tā tiek aprēķināta līdz brīdim, kamēr nokavējuma nauda sasniedz divas piektdaļas no nokavētā maksājuma (pamatparāda) apmēra[[3]](#footnote-3).

Ievērojot Ministru kabineta 2018. gada 29. maija sēdes protokola Nr. 26 34. § 2. punktā doto uzdevumu, **šā informatīvā ziņojuma ietvaros tiek analizēta tikai minēto grozījumu ietekme uz nodokļu maksātāju motivāciju vienoties ar Valsts ieņēmumu dienestu par labprātīgu nokavēto nodokļu maksājumu samaksu, kā arī ietekme uz nodokļu maksājumu sistēmu kopumā**.

**2.1.  Nokavēto nodokļu maksājumu labprātīgas izpildes ietvaros piemērotās nokavējuma naudas izvērtējums**

Atbilstoši likuma “Par nodokļiem un nodevām” 26. panta vienpadsmitajā daļā ietvertajam tiesiskajam regulējumam nodokļu administrācijai uz nodokļu maksātāja motivēta rakstveida iesnieguma pamata ir tiesības pieņemt lēmumu par nokavēto nodokļu maksājumu labprātīgu izpildi, nosakot nodokļu maksātājam termiņu uz laiku līdz trim gadiem, skaitot no iesnieguma iesniegšanas dienas, labprātīgai tādu nokavēto nodokļu maksājumu samaksai, kuri tiek piedzīti ar lēmumu par nokavēto nodokļu maksājumu piedziņu. Šāds regulējums tika pieņemts, lai palīdzētu finansiālās grūtībās nonākušajiem nodokļu maksātājiem, kas uzsākuši aktīvu sadarbību ar nodokļu administrāciju tikai pēc piespiedu izpildes uzsākšanas, labprātīgi veikt nokavēto nodokļu maksājumu samaksu atbilstoši samaksas grafikam. Savukārt, lai motivētu nodokļu maksātājus godprātīgi pildīt likumā noteikto pienākumu paredzētajā termiņā un pilnā apmērā nomaksāt nodokļus (nodevas), vienlaikus veicinot sadarbību starp nodokļu administrāciju un nodokļu maksātājiem, kas godprātīgi pilda nodokļu saistības, ar 2017. gada 1. jūliju stājās spēkā grozījumi, paredzot samazinātu nokavējuma naudu – 0,025 % apmērā gadījumos, kad nodokļu administrācija ir pieņēmusi lēmumu par nokavēto nodokļu maksājumu labprātīgu izpildi. Ar samazinātās nokavējuma naudas noteikšanu tika plānots uzlabot nodokļu maksātāja maksātspēju, mazinot iespējamo zaudējumu rašanos gadījumos, kad nodokļu maksātājs ir nonācis īslaicīgās finansiālās grūtībās, ļaujot tās pārvarēt un turpināt veiksmīgu uzņēmējdarbību.

Saskaņā ar Valsts ieņēmumu dienesta sniegto informāciju 2018. gadā pieņemts 3431 lēmums par nokavēto nodokļu maksājumu labprātīgu samaksu par kopējo summu 18 480 860 *euro*. Salīdzinot ar 2016. gadā[[4]](#footnote-4) pieņemto lēmumu skaitu, secināms, ka 2018. gadā pieņemts par 781 lēmumu vairāk kā 2016. gadā. Kopējā summa, par kuru 2018. gadā bija pieņemti lēmumi par nokavēto nodokļu maksājumu labprātīgu izpildi, palielinājusies par 11 266 390 *euro* jeb 256 %.

|  |  |
| --- | --- |
| Gads | Pieņemtie lēmumi par nokavēto nodokļu maksājumu labprātīgu izpildi |
| skaits | summa |
|  | pamatparāds, *euro* | nokavējuma nauda, *euro* | kopā, euro |
| 2016 | **2650** | 6 193 320 | 1 021 150 | **7 214 470** |
| 2018 | **3431** | 16 931 470 | 1 549 390 | **18 480 860** |

Ievērojot minēto, var secināt, ka ir vairāki faktori, kas ietekmējuši pieņemto lēmumu par nokavēto nodokļu maksājumu labprātīgu izpildi skaita palielināšanos. Viens no faktoriem, kas pozitīvi ietekmējis nodokļu maksātāju motivāciju vienoties ar nodokļu administrāciju par labprātīgu nokavēto nodokļu maksājumu samaksu, ir ar 2017. gada 1. jūliju samazinātā nokavējuma naudas likme, kas aprēķināma lēmumā par nokavēto nodokļu maksājumu labprātīgu izpildi iekļautajai nodokļu pamatparāda summai. Taču tajā pašā laikā to ir ietekmējuši gan normatīvo aktu grozījumi, kuru mērķis ir veicināt labprātīgu nodokļu saistību izpildi, gan pašu nodokļu maksātāju nodokļu maksāšanas kultūra un ieinteresētība godīgi veikt nodokļu maksājumus, gan Valsts ieņēmumu dienesta veikti nodokļu administrēšanas pasākumi, tajā skaitā nokavēto nodokļu maksājumu bezstrīdus piedziņas procesa uzsākšana ar no tā izrietošajām sekām.

Jānorāda, ka kopš 2017. gada Valsts ieņēmumu dienests savā darbībā piemēro “konsultē vispirms” principu, kas sevī ietver nodokļu maksātāju informēšanu un konsultēšanu par normatīvajos aktos noteikto prasību piemērošanu, aicinot nodokļu maksātājus savlaicīgi risināt jautājumus par nodokļu nomaksu, izmantojot dažādās likumos noteiktās iespējas veikt labprātīgu nokavēto nodokļu maksājumu samaksu. Informācija par nodokļu maksātāju iespējām labprātīgi veikt nodokļu parādu nomaksu (informatīvais materiāls, infografikas) ir pieejamas gan Valsts ieņēmumu dienesta mājaslapā, gan arī Valsts ieņēmumu dienesta elektroniskās deklarēšanas sistēmas lietotājiem minētās elektroniskās sistēmas vidē.

Tāpat arī Valsts ieņēmumu dienests ir sniedzis informāciju plašsaziņas līdzekļiem, atgādinot, ka nodokļu normatīvajos aktos ir paredzētas vairākas iespējas, lai gan fiziskām, gan juridiskām personām, kam izveidojušies nodokļu parādi, atvieglotu labprātīgu nodokļu parādu nomaksu.

Arī normatīvajos aktos ietvertais regulējums, kas paredz Valsts ieņēmumu dienestam pienākumu publicēt informāciju attiecībā uz konstatētajiem pārkāpumiem nodokļu jomā, motivē nodokļu maksātājus ievērot normatīvo aktu prasības (tai skaitā vienoties ar nodokļu administrāciju par labprātīgu nokavēto nodokļu maksājumu samaksu), ņemot vērā, ka datu publiskošana ir netieši saistīta ar nodokļu maksātāja reputāciju[[5]](#footnote-5).

**2.2.  Nokavējuma naudas aprēķināšanas pārtraukšanas nosacījuma izvērtējums**

Līdz 2017. gada 30. jūnijam normatīvais regulējums paredzēja, ka nokavējuma naudas aprēķināšana tiek pārtraukta, ja nokavējuma naudas summa sasniedz nokavētā maksājuma (pamatparāda) apmēru. Ar 2017. gada 1. jūliju minētais nosacījums tika mainīts, nosakot, ka turpmāk nokavējuma naudas aprēķināšana tiek pārtraukta, nokavējuma naudai sasniedzot divas piektdaļas no nokavētā maksājuma (pamatparāda) apmēra. Šāds grozījums tika veikts, secinot, ka vairumā gadījumu nokavējuma nauda pilda nodokļu samaksas stimula un fiskālo funkciju tikai pirmos divus gadus no nodokļu parāda rašanās brīža. Proti, Valsts ieņēmumu dienests, strādājot ar nodokļu administrēšanas jautājumiem, bija konstatējis, ka pārsvarā gadījumu, kad nodokļu parāds netiek samaksāts vai piedzīts 1-2 gadu laikā no tā rašanās brīža, tas vispār netiek atgūts no nodokļu maksātāja.

Atbilstoši Valsts ieņēmumu dienesta sniegtajai informācijai nokavējuma naudas summas, sasniedzot divas piektdaļas no nokavētā maksājuma (pamatparāda) apmēra, apturēšanai nav bijusi būtiska ietekme uz Valsts ieņēmumu dienesta administrēto kopbudžeta ieņēmumu[[6]](#footnote-6) apmēru 2017. un 2018. gadā[[7]](#footnote-7).

|  |  |  |  |
| --- | --- | --- | --- |
|  | 2016. gads | 2017. gads | 2018. gads |
| Valsts ieņēmumu dienesta administrētie kopbudžeta ieņēmumi, *euro* | 7 899 320 000 | 8 506 190 000 | 9 291 640 000 |
| Aprēķinātie Valsts ieņēmumu dienesta administrētie ieņēmumi, *euro* | 8 818 850 000 | 9 519 640 000 | 10 160 450 000 |
| Valsts ieņēmumu dienesta administrētie nodokļu ieņēmumi (tajā skaitā iekasētā nokavējuma nauda), *euro* | 7 481 270 000 | 8 152 150 000 | 8 846 400 000 |
| Aprēķinātā nokavējuma nauda, *euro* | 149 470 000 | 85 630 000 | 73 090 000 |
| Samaksātā nokavējuma nauda, *euro* | 20 640 000 | 18 990 000 | 21 120 000 |

Lai gan, ja salīdzina kopējās samaksātās nokavējuma naudas apmēru ar kopējās aprēķinātās nokavējuma naudas apmēru, varētu secināt, ka iespējams ir uzlabojusies nodokļu maksātāju nodokļu samaksas disciplīna. Proti, 2016. gadā tikai 13,8 % no kopējās aprēķinātās nokavējuma naudas tika samaksātas budžetā, savukārt 2018. gadā samaksātā summa ir palielinājies uz pusi jeb 28,9 % no kopējās aprēķinātās nokavējuma naudas apmēra.

Tomēr, ņemot vērā, ka gan 2016. gadā, gan 2017. gadā un 2018. gadā neatkarīgi no tā, ka ir samazinājies aprēķinātais nokavējuma naudas apmērs (samazinoties periodam, par kuru tiek rēķināta nokavējuma nauda), Valsts ieņēmumu dienesta administrētos ieņēmumos ietvertais samaksātais nokavējuma naudas īpatsvars ir bijis līdzīgs. Tādējādi, Valsts ieņēmumu dienesta ieskatā, nokavēto nodokļu maksājumu samaksu veic tikai tie nodokļu maksātāji, kuri ir ieinteresēti savu nodokļu saistību izpildē, tajā skaitā veicot aktīvu sadarbību ar Valsts ieņēmumu dienestu (un šādu nodokļu maksātāju skaits gadu no gada īpaši nemainās). Savukārt, nodokļu maksātāji, kuri nevēlas maksāt nodokļus, tajā skaitā kuri iesaistās nodokļu krāpšanā, nav ieinteresēti meklēt tiesiskos risinājumus labprātīgai nokavēto nodokļu maksājumu samaksai. Līdz ar to nokavējuma naudas likmes samazināšana nav uzskatāma par priekšnosacījumu, lai esošo nodokļu parādnieku uzvedība attiecībā uz nodokļu nomaksu izmainītos. Jānorāda, ka šajā gadījumā atbilstoši likuma “Par nodokļiem un nodevām” 34.1 panta pirmās daļas 7. punkta regulējumam Valsts ieņēmumu dienestam ir tiesības apturēt nodokļu maksātāja saimniecisko darbību, ja nodokļu maksātājs nav samaksājis nokavētos nodokļu maksājumus, kas tiek piedzīti ar lēmumu par nokavēto nodokļu maksājumu piedziņu, un Valsts ieņēmumu dienesta rīcībā ir apstiprināts akts par piedziņas neiespējamību. Ņemot vērā, ka saimnieciskās darbības apturēšana ir pamats tālākai nodokļu maksātāja darbības izbeigšanai[[8]](#footnote-8), secināms, ka likuma “Par nodokļiem un nodevām” 29. panta septītajā daļā ietvertais nosacījums šajā gadījumā kopumā ir vērtējams kā pozitīvs, jo netiek “mākslīgi audzēts” nodokļu parāda apmērs, kuru nav iespējams piedzīt bezstrīda piedziņas procesa ietvaros.

Savukārt uz 2019. gada 1. janvāri kopējais nodokļu maksātāju skaits, kuru nokavētajiem nodokļu maksājumiem aprēķinātā nokavējuma naudas summa ir sasniegusi vai pārsniegusi[[9]](#footnote-9) divas piektdaļas no pamatparāda apmēra, ir 30 978 nodokļu maksātāji ar kopējo nodokļu parādu 355 880 000 *euro* apmērā, tajā skaitā nokavējuma naudu 143 860 000 *euro*. No minēto nodokļu maksātāja skaita 53 % ir fiziskās personas ar kopējo nodokļu parādu 197 215 000 *euro* (jeb 55 % no kopējā parāda), tajā skaitā nokavējuma naudu 82 543 000 *euro* (jeb 57 % no kopējās nokavējuma naudas apmēra).

|  |
| --- |
| **Nodokļu parāda, kuram nokavējuma nauda ir sasniegusi vai pārsniegusi divas piektdaļas no pamatparāda, sadalījums uz 2019. gada 1. janvāri** |
| Nodokļu parāda veids | Parāds kopā, *euro* | tajā skaitā: | Nodokļu maksātāju skaits |
| pamatparāds | nokavējuma nauda |
| Saskaņā ar normatīvajiem aktiem piedzenamie | **296 490 000** | **176 670 000** | **119 820 000** | **28 283** |
| 1. | t.sk. reāli nepiedzenamie | 285 470 000 | 170 180 000 | 115 280 000 | 12 723 |
| 1.1. | t.sk. iestājies piedziņas noilgums | 950 000 | 430 000 | 510 000 | 340 |
| 1.2. | t.sk. nav naudas līdzekļu un mantas, uz ko vērst piedziņu | 284 520 000 | 169 750 000 | 114 770 000 | 12 383 |
| 2. | t.sk. reāli piedzenamie | 11 020 000 | 6 490 000 | 4 530 000 | 15 560 |
| Atzīti par maksātnespējīgiem | **46 330 000** | **27 990 000** | **18 330 000** | **439** |
| Valsts ieņēmumu dienesta piešķirtie nodokļu samaksas termiņu pagarinājumi | **13 060 000** | **7 350 000** | **5 710 000** | **2 256** |
| 1. | t.sk. saskaņā ar Nodokļu maksātājiem nokavējuma naudas un soda naudas dzēšanai paredzētā atbalsta likuma piešķirtie samaksas termiņu pagarinājumi | 12 750 00 0 | 7 150 000 | 5 600 000 | 2 164 |
| 2. | t.sk. saskaņā ar likumu “Par nodokļiem un nodevām” 24. pantu piešķirtie nodokļu samaksas termiņu pagarinājumi  | 310 000 | 20 000 | 110 000 | 92 |
|  | **Kopā:** | **355 880 000** | **212 020 000** | **143 860 000** | **30 978** |

Ņemot vērā, ka uz 2019. gada 1. janvāri kopējā Valsts ieņēmumu dienesta administrēto kopbudžeta maksājumu parāda kopsumma[[10]](#footnote-10) bija 1 044 220 000 *euro*, tajā skaitā nodokļu pamatparāds 806 780 000 *euro* un nokavējuma nauda 237 440 000 *euro*, secināms, ka nokavētie nodokļu maksājumi, kuriem pārtraukta nokavējuma naudas aprēķināšana, tai sasniedzot vai pārsniedzot divas piektdaļas no pamatparāda apmēra, veido vienu trešdaļu (~ 34 %) no kopējā Valsts ieņēmumu dienesta administrēto kopbudžeta maksājumu parāda apmēra.

|  |  |  |  |
| --- | --- | --- | --- |
|  | Pamatparāds, *euro* | Nokavējuma nauda, *euro* | Kopā |
| *euro* | % |
| Valsts ieņēmumu dienesta administrēto kopbudžeta maksājumu parāds (tajā skaitā nodokļu parāds, kuram nokavējuma nauda ir sasniegusi 2/5 no pamatparāda apmēra), tajā skaitā: | 806 780 000 | 237 440 000 | 1 044 220 000 | **100**no tiem: |
| - | nodokļu parāds, kuram nokavējuma nauda nav sasniegusi 2/5 no pamatparāda apmēra | 594 760 000 | 93 580 000 | 688 340 000 | **~ 66** |
| - | nodokļu parāds, kuram nokavējuma nauda ir sasniegusi vai pārsniegusi 2/5 no pamatparāda apmēra | 212 020 000 | 143 860 000 | 355 880 000 | **~ 34** |

Jānorāda, ka viens no pamatojumiem, kādēļ nosacījumam – nokavējuma naudas aprēķināšana tiek pārtraukta, nokavējuma naudas summai sasniedzot divas piektdaļas no nokavētā maksājuma (pamatparāda) apmēra – nav ietekmes uz Valsts ieņēmumu dienesta administrēto kopbudžeta ieņēmumu apmēru, ir arī Valsts ieņēmumu dienesta veiktie pasākumi piedziņas procesa efektivizēšanai. Ar 2017. gada 1. janvāri ir veikta piedziņas procesa specializācija un centralizācija pēc procesa satura, Valsts ieņēmumu dienesta Nodokļu parādu piedziņas pārvaldes ietvaros piedziņas procesu sadalot uz trīs piedziņas daļām. Attiecīgi, Pirmajai piedziņas daļai deleģējot juridisko personu piedziņas procesu, Otrajai piedziņas daļai – fizisko personu piedziņas procesu, savukārt Trešajai piedziņas daļai – parādnieku – juridisko personu saimnieciskās darbības ierobežošanas pasākumus, kā arī piedziņas darbības, lietu nodošanu zvērinātiem tiesu izpildītājiem un to kontroli, kā arī citas darbības.

Minētās specializācijas rezultātā piedziņas inspektoriem ir iespēja operatīvi reaģēt uz nodokļu maksātāju aktuālajiem parādiem, savlaicīgi brīdinot nodokļu maksātājus par parāda esamību, iespējām veikt nodokļu samaksu, kā arī operatīvi uzsākt nokavēto nodokļu maksājumu bezstrīda piedziņu.

Tādējādi 2018. gadā, salīdzinot ar 2017. gadu, par 27 % palielinājās nodokļu maksātāju labprātīgi veiktās iemaksas pēc mutiskiem un rakstiskiem brīdinājumiem (attiecīgi 2017. gadā veiktas iemaksas 363 543 830 *euro* apmērā, savukārt 2018. gadā – 462 926 240 *euro* apmērā).

Savukārt, operatīvi uzsākot nokavēto nodokļu maksājumu bezstrīdus piedziņu, kā arī ņemot vērā 2017. gadā veiktos grozījumus likuma “Par nodokļiem un nodevām” 18.2pantā, kredītiestādēm nosūtīto Valsts ieņēmumu dienesta rīkojumu par naudas līdzekļu pārskaitīšanu izpildes rezultātā valsts budžetā iemaksāto summu apmērs 2018. gadā palielinājies par 24 % (attiecīgi 2017. gadā iekasēts 31 293 470 *euro* un 2018. gadā – 38 885 630 *euro*).

Izmantojot normatīvajos aktos noteiktās Valsts ieņēmumu dienesta ierēdņu tiesības, kā efektīvs rīks tiek izmantota iespēja nodokļu maksātāju darījumu partneriem nosūtīt rīkojumus par naudas līdzekļu apķīlāšanu un pārskaitīšanu. Minēto darbību rezultātā 2017. gadā šādā veidā veiktas iemaksas 400 500 *euro* apmērā, bet 2018. gadā jau 1 184 170 *euro* apmērā.

Atbilstoši Valsts ieņēmumu dienesta sniegtajai statistikai ir vērojams, ka ik gadu samazinās nodokļu parāda (tajā skaitā aktuālā parāda[[11]](#footnote-11)) apmērs, kā arī 2018. gadā ir palielinājies piedziņas darba rezultātā piedzīto summu apmērs, kas salīdzinājumā ar 2017. gadu ir palielinājies par 29,94 %. Jānorāda, ka piedziņas darba rezultātā piedzīto summu apmērā ietilpst arī maksājumi, kas veikti, pamatojoties uz Nodokļu maksātājiem nokavējuma naudas un soda naudas dzēšanai paredzētā atbalsta likumā piešķirto atbalstu nokavējuma naudas un soda naudas dzēšanai.

|  |
| --- |
| **Piedziņas rezultātā iekasētās summas, euro** |
| Gads | Iekasētā summa bez atbalsta pasākuma | Atbalsta pasākumā iekasētā summa | Kopā |
| 2017 | 419 090 000 | 727 0000 | 426 360 000 |
| 2018 | 522 740 000 | 31 260 000 | 554 000 000 |

Ņemot vērā, ka no minētās statistikas izriet, ka bez iekasētajiem atbalsta pasākuma maksājumiem, piedziņas darba rezultātā piedzīto summu apmērs 2018. gadā ir palielinājies, secināms, ka Valsts ieņēmumu dienests veic aktīvas darbības, lai nokavētie nodokļu maksājumi tiktu piedzīti pēc iespējas ātrāk no nodokļu parāda rašanās brīža.



**Valsts ieņēmumu dienesta piedziņas darba rezultātā iekasētās summas**

**salīdzinājumā pa gadiem, milj. *euro***



Jānorāda, ka arī reāli nepiedzenamo parādu[[12]](#footnote-12) apmērs kopš 2017. gada ir samazinājies par 35 %.

**3.  Tiesiskie risinājumi nodokļu saistību izpildei**

Šobrīd likums “Par nodokļiem un nodevām” paredz šādus tiesiskos risinājumus, kā nodokļu maksātājs var vienoties ar Valsts ieņēmumu dienestu par nodokļu maksājumu labprātīgu samaksu:

1) lūgt nodokļu samaksas termiņu pagarinājumu saskaņā ar 24. pantu;

2) vienoties par labprātīgu nokavēto nodokļu maksājumu samaksu saskaņā ar 26. panta vienpadsmito daļu;

3) saskaņā ar 41. pantu slēgt vienošanās līgumu, lai izbeigtu tiesisku strīdu par Valsts ieņēmumu dienesta kontroles rezultātā aprēķinātajiem papildu maksājumiem.

Atbilstoši izvēlētajam risinājumam tiek piemērota attiecīgā nokavējuma naudas likme.

|  |  |  |  |  |
| --- | --- | --- | --- | --- |
|  | Nav izvēlēts neviens tiesiskais risinājums nodokļu saistību izpildei | Nodokļu samaksas termiņa pagarinājums saskaņā ar likuma “Par nodokļiem un nodevām” 24. pantu | Nodokļu samaksas grafiks saskaņā ar “Par nodokļiem un nodevām” 26. panta vienpadsmito daļu | Vienošanās līgums saskaņā ar likuma “Par nodokļiem un nodevām” 41. pantu |
| Nokavējuma naudas likme par katru dienu visā kavējuma periodā | **0,05 %** | **0,0125 %** | netiek aprēķināta | **0,025 %** | **0,00 %** |

Tādējādi nodokļu maksātājiem, kas ir gatavi savlaicīgi risināt savas finansiālās problēmas un aktīvi sadarboties ar nodokļu administrāciju, jau šobrīd tiek piemērota samazināta nokavējuma naudas likme vai tā netiek piemērota vispār.

Atbilstoši Valsts ieņēmumu dienesta sniegtajai informācijai 2018. gadā 11 549 nodokļu maksātāji ir veikuši aktīvu sadarbību ar Valsts ieņēmumu dienestu, lūdzot nodokļu samaksas termiņa pagarinājumus saskaņā ar likuma “Par nodokļiem un nodevām” 24. pantu, 26. panta vienpadsmito daļu vai 41. pantu. Turklāt, vairāki no šiem nodokļu maksātājiem Valsts ieņēmumu dienestā ir vērsušies atkārtoti, lai vienotos par labprātīgu savu nodokļu saistību izpildi.

|  |  |
| --- | --- |
| Iesnieguma veids | Nodokļu maksātāju skaits 2018. gadā |
| Likuma “Par nodokļiem un nodevām” 26. panta vienpadsmitā daļa | 4 159 |
| Likuma “Par nodokļiem un nodevām” 24. pants | 7 211 |
| Likuma “Par nodokļiem un nodevām” 41. pants | 179 |
| **Kopā** | **11 549** |

Atbilstoši Valsts ieņēmumu dienesta sniegtajai informācijai uz 2019. gada 1. janvāri no kopējā nodokļu parādnieku skaita[[13]](#footnote-13) jeb 139 430 nodokļu maksātājiem 11 058 nodokļu maksātājiem jeb **7**,93 % ir pieņemti lēmumi par samaksas termiņa pagarinājuma piešķiršanu saskaņā ar likuma “Par nodokļiem un nodevām” 24. pantu vai lēmumi par nokavēto nodokļu maksājumu labprātīgu izpildi saskaņā ar likuma “Par nodokļiem un nodevām” 26. panta vienpadsmito daļu.

Vienlaikus ir jāņem vērā, ka līdzās likuma “Par nodokļiem un nodevām” tiesiskajiem risinājumiem pastāv arī citi tiesiskie risinājumi nodokļu maksātāju parādu saistību izpildei. Tā, piemēram daļa nodokļu parādnieku ir izmantojuši Nodokļu maksātājiem nokavējuma naudas un soda naudas dzēšanai paredzētā atbalsta likumā paredzēto iespēju pārklasificēt parādus par atbalsta pasākuma termiņa pagarinājumiem, tādējādi tos sadalot regulāri veicamos maksājumos. Jāatzīmē, kas šis nav pastāvīgi veicamais pasākums. Saskaņā ar normatīvo regulējumu nodokļa pamatparāda samaksāšanas noteiktā termiņā gadījumā, nodokļu maksātājam tiek dzēsta gan aprēķinātā nokavējuma nauda, gan soda nauda. Turklāt nodokļu pamatparādam, kura samaksas termiņš ir pagarināts atbalsta ietvaros, likuma “Par nodokļiem un nodevām” 29. panta otrajā daļā noteiktā nokavējuma nauda atbalsta ietvaros netiek vispār piemērota. Ņemot vērā šos ļoti labvēlīgos nosacījumus, nodokļu maksātāju interese par šo pasākumu bija liela. Saskaņā ar Valsts ieņēmumu dienesta sniegto informāciju uz 2019. gada 1. janvārī atlikusī atbalsta pasākuma termiņa pagarinājumu summa ir 21 650 000 *euro*. Savukārt, lai veicinātu finansiālās grūtībās nonākuša parādnieka saistību izpildi, un, ja iespējams, maksātnespējas atjaunošanu, nodokļu parādniekiem ir iespēja (noteiktos gadījumos arī pienākums) izmantot Maksātnespējas likumā paredzētos tiesiskos risinājumus, kā piemēram, uzsākt tiesisko aizsardzības procesu vai maksātnespējas procesu. Tā, piemēram, saskaņā ar Valsts ieņēmumu dienesta mājaslapā publicēto informāciju[[14]](#footnote-14) uz 2019. gada 1. janvāri kopējais nodokļu parādu apmērs uzņēmumiem, kas atzīti par maksātnespējīgiem, ir 257 858 100 *euro* apmērā.

**4.  Priekšlikumi turpmākai rīcībai**

Ievērojot ziņojumā minēto statistiku, no kuras izriet, ka grozījums likuma “Par nodokļiem un nodevām” 26. panta vienpadsmitajā daļā ir uzskatāms kā viens no vairākiem faktoriem, kas pozitīvi ietekmējis nodokļu maksātāja motivāciju vienoties ar nodokļu administrāciju par labprātīgu nokavēto nodokļu maksājumu samaksu, savukārt grozījums minētā likuma 29. panta septītajā daļā ir vērtējams kā pozitīvs, jo netiek “mākslīgi audzēts” nodokļu parāda apmērs, kuru nav iespējams piedzīt bezstrīda piedziņas procesa ietvaros, secināms, ka esošais tiesiskais regulējums ir pietiekams, lai motivētu nodokļu maksātājus godprātīgi pildīt likumā noteikto pienākumu un likumā noteiktajā termiņā un pilnā apmērā nomaksāt nodokļus un nodevas, kā arī nokavēto nodokļu maksājumu gadījumā - pamudinātu nodokļu maksātāju pēc iespējas savlaicīgi un brīvprātīgi nokārtot nodokļu parāda saistības pret valsti.

Finanšu ministrijas ieskatā, likumā “Par nodokļiem un nodevām” noteikto nokavējuma naudas likmju samazināšana nav uzskatāma par tiesisko instrumentu, kas varētu ietekmēt esošo nodokļu parādnieku motivāciju vienoties ar nodokļu administrāciju par labprātīgu nokavēto nodokļu maksājumu labprātīgu izpildi vai arī sekmīgāk pildīt savas nodokļu saistības, nekavējot normatīvajā regulējumā noteiktos termiņus. Jāuzver, ka primārā nokavējuma naudas funkcija ir motivēt nodokļu maksātāju godprātīgi pildīt likumā noteikto pienākumu un likumā noteiktajā termiņā un pilnā apmērā nomaksāt nodokļus un nodevas un gadījumā, ja nodokļu maksātājs to nav ievērojis, nokavējuma nauda ir kā pamudinājums nodokļu maksātājam pēc iespējas savlaicīgi un brīvprātīgi nokārtot savas nodokļu parāda saistības pret valsti.

Tādējādi, neiejaucoties nokavējuma naudas funkciju izpildē, daudz lielāka nozīme ir likumā “Par nodokļiem un nodevām” jau paredzētajiem nodokļu maksātājam dažāda veida izmantojamiem tiesiskajiem līdzekļiem sadarbībai ar nodokļu administrāciju, savukārt nesadarbošanās gadījumā Valsts ieņēmumu dienesta spējai laicīgi un efektīvi uzsākt piedziņas procesu.

Ievērojot šajā informatīvajā ziņojumā ietverto nokavējuma naudas regulējuma izvērtējumu, **Finanšu ministrija ierosina saglabāt likuma “Par nodokļiem un nodevām” 29. panta otrās daļas regulējumu, vienlaikus nodrošinot, ka nodokļu maksātājiem, kas veic aktīvu sadarbību ar nodokļu administrāciju savu nodokļu saistību izpildē, arī turpmāk tiek saglabāti labvēlīgie nosacījumi attiecībā uz nokavējuma naudas likmes apmēra samazināšanu.**

Finanšu ministrs J. Reirs

Šēfere 67083942

evita.sefere@fm.gov.lv

1. Likuma “Par nodokļiem un nodevām” 26. panta vienpadsmitā daļa [↑](#footnote-ref-1)
2. Likuma “Par nodokļiem un nodevām” pārejas noteikumu 187. punkts [↑](#footnote-ref-2)
3. Likuma “Par nodokļiem un nodevām” 29. panta septītā daļa [↑](#footnote-ref-3)
4. Ņemot vērā, ka 2017. gadā pieņemto lēmumu par nokavēto nodokļu maksājumu labprātīgu izpildi skaitu ietekmēja Nodokļu maksātājiem nokavējuma naudas un soda naudas dzēšanai paredzētā atbalsta likums (*skatīt informatīvā ziņojuma “Par nokavējuma naudas regulējuma efektivitāti praksē” (pieņemts zināšanai Ministru kabineta 2018. gada 29. maija sēdē (prot. Nr. 26 34. § 1. punkts) 2.2. nodaļā ietverto izvērtējumu*), 2018. gadā pieņemto lēmumu skaits tiek salīdzināts ar 2016. gadā pieņemtajiem lēmumiem, lai tādējādi iegūtu objektīvu informāciju par 2017. gada 1. jūlijā pieņemtā grozījuma ietekmi uz nodokļu maksātāja motivāciju vienoties ar Valsts ieņēmumu dienestu par labprātīgu nokavēto nodokļu maksājumu samaksu [↑](#footnote-ref-4)
5. Tā, piemēram, lai cita starpā veicinātu labprātīgu nodokļu (nodevu) saistību izpildi, ar 2018. gada 1. janvāri stājās spēkā vairāki grozījumi likuma “Par nodokļiem un nodevām” 18. pantā, nosakot Valsts ieņēmumu dienesta pienākumu publiskot tā rīcībā esošo informāciju, kā piemēram, informāciju par darba devējiem, kuru darbinieku vidējais mēneša atalgojums ir valstī noteiktās minimālās mēneša darba algas apmērā vai mazāks (18. panta pirmās daļas 28. punkts) un informāciju par nodokļu maksātājiem, kuri nav iesnieguši normatīvajos aktos paredzētās nodokļu deklarācijas (18. panta pirmās daļas 30. punkts) [↑](#footnote-ref-5)
6. Izņemot vieglo automobiļu un motociklu nodokļa, transportlīdzekļa ekspluatācijas nodokļa un uzņēmumu vieglo transportlīdzekļu nodokļa ieņēmumus, jo maksājumi, kas veikti VAS “Ceļu satiksmes drošības direkcija” vai tehniskās apskates stacijās, Valsts ieņēmumu dienesta datubāzē netiek piesaistīti nodokļu maksātājiem [↑](#footnote-ref-6)
7. Analizēti dati uz 2019. gada 12. februāri. Valsts ieņēmumu dienesta apkopotā informācija var mainīties atbilstoši nodokļu maksātāju iesniegtajiem pārskatu precizējumiem, ko nosaka likuma “Par nodokļiem un nodevām” 16.pants, paredzot nodokļu maksātājiem iespēju iesniegt nodokļu administrācijai iesniegumu par pārskata labojumu vai nodokļu (ar nodokli apliekamā objekta) aprēķina precizējumu triju gadu laikā pēc konkrētajos likumos noteiktā maksāšanas termiņa, kavēti iesniegtajiem pārskatiem, kā rezultātā mainīsies kā aprēķināto kopbudžeta ieņēmumu, tā arī aprēķinātās un samaksātās nokavējuma naudas apmērs [↑](#footnote-ref-7)
8. Skatīt Komerclikuma 314.1 panta otrās daļas 3.punktu [↑](#footnote-ref-8)
9. Atbilstoši likuma “Par nodokļiem un nodevām” pārejas noteikumu 188. punktā ietvertajam nosacījumam, ja 2017.gada 1.jūlijā nokavējuma naudas apmērs ir sasniedzis vai pārsniedzis divas piektdaļas no nokavētā maksājuma (pamatparāda) apmēra, nokavējuma naudas aprēķināšanu pārtrauc [↑](#footnote-ref-9)
10. Ieskaitot nodokļu parādu, kuram pārtraukta nokavējuma naudas aprēķināšana saskaņā ar likuma “Par nodokļiem un nodevām” 29. panta septīto daļu [↑](#footnote-ref-10)
11. Aktuālais parāds ir parāds, kam saskaņā ar likuma “Par nodokļiem un nodevām” 29.pantu tiek aprēķināta nokavējuma nauda no laikā nenomaksātā pamatparāda 0,05 % apmērā par katru nokavēto dienu, ja konkrētā nodokļa likumā nav noteikti citi nokavējuma naudas apmēri [↑](#footnote-ref-11)
12. Saskaņā ar normatīvajiem aktiem aktuālos parādus iedala piedzenamajos un nepiedzenamajos parādos. Savukārt piedzenamo parādu summu veido reāli piedzenamie (uz kuriem var tikt vērsta nokavēto nodokļu maksājumu bezstrīda piedziņa) un reāli nepiedzenamie parādi (kuriem ir iestājies piedziņas noilgums vai arī nav naudas līdzekļu un mantas, uz ko varētu vērst piedziņu) [↑](#footnote-ref-12)
13. Ar kopējo nodokļu parādnieku skaitu tiek saprasti visi tie nodokļu maksātāji, kuru nodokļu maksājumiem ir iestājies normatīvajos aktos noteiktais samaksas termiņš, bet tā samaksa nav veikta noteiktajā termiņā un pilnā apmērā, tajā skaitā arī nodokļu maksātāji, kuriem piešķirts nodokļu samaksas termiņa pagarinājums saskaņā ar likuma “Par nodokļiem un nodevām” 24. pantu [↑](#footnote-ref-13)
14. Pieejams: https://www.vid.gov.lv/sites/default/files/paradu\_struktura\_01\_01.2019\_www.pdf [↑](#footnote-ref-14)